自茶塢歸禾中墳庵賦
作者：衛宗武
朝代：宋

paragraphs: 既雨俄喜晴，既晴旋復雨。
老年困肩輿，僕夫苦行路。
霏霏霧氣收，冉冉陽明吐。
乾端頓收豁，物象各呈露。
晴巒含春暉，娟娟如靚女。
枯槁變華滋，萬綠新織組。
澗花度幽香，谷鳥試新語。
勝槩未易窮，可挹不可取。
我來事幽討，惟恐商羊舞。
願天衍霽期，助我發吟趣。
歸來日未晡，一聲聞杜宇。